**ЗПВ Димитров на конференција организирана од ЕПИ Скопје**

Драга Симонида,

Драга Мари Тереза,

Почитувани учесници,

Особено задоволство ми е што сум дел од овој панел, од оваа Конференција на една многу важна тема, со која одбележуваме подеднакво важен јубилеј – 20 години од потпишувањето на Спогодбата за стабилизација и асоцијација.

Имам амбивалентен однос кон овој јубилеј, од една страна оваа правна рамка ССА ни помогна многу, од друга страна не’ потсетува на изгубеното време, на изгубените генерации, на изгубените можности. Ние бевме први што ја зграпчивме оваа шанса меѓутоа уште немаме отпочнато со пристапните преговори. Хрватска, којашто беше по нас, оваа година одбележува 8 години од пристапувањето кон ЕУ. И затоа разбирливо е да ги чувствуваме фрустрациите кога сме 16 години во чекалната на ЕУ. Но колку и да е големо искушението да паднеме во таа замка да се чувствуваме како жртва која е онеправдана, претпочитам да видиме што е тоа што можеме да го направиме за да си одиме по патот што нема алтернатива, по европскиот пат, за да не’ биде.

На некој начин драстичноста на македонската приказна мислам и за тоа зборувам последните денови во главните градови на земјите-членки, нашата приказна токму поради изгубеното време, меѓудругото, меѓутоа и поради направениот прогрес, поради лидерството во решавање на билатерални прашања не’ прави тест за тоа колку ЕУ е сериозна и колку Балканот може да верува на зборовите кои доаѓаат од Брисел и од главните градови на земјите-членки.

Минатата година почна добро, имаме нова методологија којашто овозможи безусловно зелено светло, меѓутоа не заврши добро и мислам дека со еден таков епилог прво изгубивме ние, потоа изгуби регионот бидејќи бледнее надежта дека европската перспектива е реална, изгуби и ЕУ бидејќи заедно со намалување на кредибилитетот се намалува и влијанието, а мислам дека изгуби и Бугарија бидејќи имавме една голема можност што треба да се обидеме заедно да ја вратиме, да градиме едно вистинско и блиско партнерство и пријателство.

ССА беше изготвена во очекување на динамичен процес на асоцијација, во период кога ЕУ го спремаше големиот бран т.н. Big Bang проширување и кога ентузијазмот за оваа политика беше извонредно голем. Тогап визијата за обединета цела Европа беше главната водилка. Спогодбата предвидуваше 10 годишен асиметричен режим на трговијата со стоки во корист на тогаш Република Македонија, инстантно обезбедување на слободен пристап на пазарот на ЕУ за македонските производи и постепено намалување на царините за ЕУ производите на нашиотпазар. По оваа прва фаза, четири години по стапувањето во сила на Спогодбата, требаше да влеземе во втората фаза на либерализацијата на движење на услугите, капиталот и трудот. Но повторно проади билатерален проблем, таа работа се случи една декада подоцна. Но и покрај сите премрежија ССА, остана рамката и правецот за нашето приближување кон ЕУ. И мислам дека треба да сме задоволни што сѐ уште го имаме приматот во регионот и одржуваме добар ритам, со успешна транспозиција на повеќе од 1/3 од европското acquis, што компаративно не’ става на пристојна позиција дури и во однос на земјите од регионот кои веќе ги имаат започнато преговорите, што се неколку години во пристапниот процес. Овој процент не исклучуваме да е и повисок, некои ГАП анализи кои ги правиме врз основа на објаснувачкиот скрининг, ни даваат индиции дека можеби сме и повисоко од 1/3 од усвојувањето на европското acquis.

Ние работевме и работиме на две клучни заложби на Владата. Прво, ја завршуваме ревизијата на Националната програма за усвојување на европското законодавство за периодот 2021-2025 година и нацртот на НПАА веќе споделен со граѓанските организации со кои утре ќе одржиме и консултации. Целта ни е во мај НПАА да биде усвоена од Владата, како документ кој ја дефинира нашата визија за сѐ она што ни треба да го туркаме напред и да го спроведеме како дел од реформите кои се поврзани со европеизацијата на нашето општество. Воедно после една цела декада се навративме на систематска подготовка на националната верзија на европското законодавство, а во моментов работиме и на ревитализација на системот за градење на административни капацитети кои ќе треба да изнесат два паралелни процеси – процесот придружување, изразен преку обврските од ССА и процесот на преговори, врамени во новата Методологија.

Кога зборуваме за успесите во спроведувањето на Спогодбата, природно е да се осврнеме на институционалната рамка, на механизмот за спроведување, управување и следење на односите во сите области опфатени со ССА. Сите заеднички тела кои беа воспоставени во изминатите 20 години со цел да се овозможи успешно реализирање на Спогодбата од страна на сите домашни институции (ССА, Совет за ССА, Комитет за стабилизација и асоцијација, сите поткомитети и Специјалната група за реформа на јавната администрација, како и Мешовитиот парламентарен комитет, Економско-социјалниот комитет, Комитетот за регионален развој) функционираат редовно и успешно. Не само што ни помагаат да го задржиме европскиот ракурс и да ја одржиме нашата кондиција, туку тие едновремено претставуваат и еден вид на вежба која не’ подготвува за самите преговори. Овие тела, преку администрацијата која нѐ претставува во нив, се институционалната меморија на нашиот евроинтегративен процес.

Затоа, една од нашите задачи е не само да ги задржиме овие кадри туку и да ги зајакнеме, да им овозможиме континуиран развој и напредок, оти токму тие со нивното искуство и со неопходната политичка поддршка, ќе го движат целиот процес напред. Што се однесува до нас како СЕП, завршивме со интенрите консултавии за ревизија на преговарачкиот механизам, со кој ќе ја реафирмираме политичката заложба за евроинтеграциите и ќе го зајакнеме административниот капацитет чија главна цел ќе биде на нашиот правен, економски, социјален и институционален систем, да го приближиме со тој на ЕУ. Следи и друга консултација со засегнати страни, владини и невладини, за да го заокружиме сето ова.

Најважната придобивка за граѓаните од потпишувањето на Спогодбата е тоа што ни се отвори вратата кон најголемиот заеднички пазар на добра и услуги, овозможувајќи им услови на домашните производители да ја подобрат својата конкурентност. Ефектите од Спогодбата се особено видливи во однос на вкупната трговска размена со ЕУ, која во изминатите 8 години порасна за повеќе од 6 милијарди евра. Да се потсетиме и дека Спогодбата ги дефинираше и финансиските релации со ЕУ, а преку фондовите на Унијата континуирано се обезбедува поддршка за реализирање на нашите обврски кои произлегуваат од неа.

За илустрација, во последните два финансиски циклуси 2007-2013 и 2014-2020, ЕУ алоцираше преку 1,25 милијарди евра неповратни средства, дополнително на меките заеми што ги добиваме преку ЕИБ и ЕБРД, како и макрофинансиската помош и специјализираната помош за санација на последиците од КОВИД пандемијата. И ако изминатите години работевме на создавање на абсорпциски капацитет преку воспоставување на структури за координација, планирање, програмирање и мониторинг, во иднина треба да се фокусираме на јакнење на тој капацитет за искористување на ИПА средствата, пред сѐ преку зајакнување на нашиот административен капацитет. Затоа, пред се’ како НИПАК, еден од клучните приоритети ни беше обмислувањето на политика за задржување на ИПА кадарот. Тука имав дилема, заедно со другите надлежни институции, МИОА како ресорно министерство, но и други фактори, дали да одиме прво со времено решение или да работиме веднаш на системско и долгорочно решение. Во тесна консутлација со Делегацијата и со нашите партнери од Брисел – ЕК, сепак ќе одиме веднаш кон долгорочно и системско решение, преку интервенциите што во МИОА во моментов се подготвуваат во законите што ја регулираат оваа област. Ова посебно на некој начин станува неопходно, бидејќи ИПА 3 предвидува воведување на екс-пост оценка на проекти што значи дека структурите од децентрализираното управување со ИПА фондовите ќе бидат одговорни за одреден проект во целиот негов проектен циклус. И ова на некој начин е подготовка за структурните и кохезионите фондови.

Сите ние сме свесни колку бурно се одвива целиот процес на пристапување во ЕУ во изминатите 20 години. Мислам дека немаме луксуз да ја поцетнуваме ССА, таа ќе остане единствен правен документ што го регулира нашиот однос со ЕУ и ќе се спроведува се’ до нашето полноправно членство и се’ додека ја спроведуваме доследно ќе имаме добра реформска кондиција и паралелно со тоа треба да вложуваме напори да ги почнеме пристапните преговори.

Кога ја парафиравме ССА исто така имавме португалско претседателство, се надевам дека ќе има некаква релација и ќе имаме пак некаков успех со нашите пријатели од Лисабон. Ќе завршам пак на големата слика, мислам дека статус quo-то не е добро, ниту за Балканот, ниту за ЕУ. Пролиферацијата на нон-пејпери што на некој начин се предмет на јавна дебата во нашиот регион во последниве неколку недели се само резултат на бледнеењето на европската идеја во регионот, во регион што е опкружен географски со земји-членки, со Комисија која има амбиција да биде геополитичка, а ако некаде таа геополитичка Комисија може да покаже резултат, тоа сигурно е овој регион каде има ветување уште од Солун за европската перспектива. Тогаш како ќе очекуваме ЕУ да биде глобална сила и фактор во други региони со различни географии.

Во таа смисла мислам дека сите ние на Балканот и сите земји-членки и институциите во Брисел, се’ заедно во ЕУ, имаме една многу важна заедничка мисија – да инвестираме и да ја вратиме, да ја ревитализираме европската перспектива на Балканот, што не може да се направи ако нема исчекор во македонскиот случај. Бидејќи е исклучително драстичен. Ние или ќе имаме европски регион обединет, каде границите нема да бидат посебно важни или конкурентната визија ќе се јавува тука таму, и одредени политичари и политики ќе ја користат за создавање на големи или поголеми држави кои ќе следат етнички линии итн итн.

Мислам дека во 21 век на нашиот континент, единствената долгорочна одржлива визија е европската на Балканот. Ние си имаме грешки, сме далеку од совршени меѓутоа има области каде што сме очигледно добри. Овогодинешниот извештај на Фридом Хаус за нации во транзит не’ става во едно многу мало друштво на држави што има напредок, по перформансот на македонската демократија и мислам дека тоа – ако целта на пристапниот процес е демократска трансформација меѓу другото, ЕУ не смее да го игнорира. Каква порака ќе пратат кон другите земји во регион што е тешко обременет со спорови и тешки прашања ако не се одржи ветувањето и најавите по Преспанскиот договор дека тој ќе ги отклучи вратите од чекалната на пристапниот процес.

Во таа смисла годинава влогот е огромен и за нас и за регионот и за ЕУ и јас сум уверен дека со една визионерска политика ќе се најдеме и со нашите соседи бидејќи нема други земји-членки коишто би требало да имаат поголем интерес од видлив напредок и чекори кон една европска, Северна Македонија. Една пријателска предвидлива земја која ќе има политики на линија на политиките на ЕУ во сите области.